AUDÍTORSKÁ SPRÁVA

Vedeniu

Európskeho dvora audítorov

Naše stanovisko

Podľa nášho názoru priložené finančné výkazy vyjadrujú pravdivo a verne finančnú situáciu Európskeho dvora audítorov – EDA („subjekt“) k 31. decembru 2017 a výsledky jeho operácií, peňažné toky a zmeny v čistých aktívach za príslušný rozpočtový rok v súlade s nariadením Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (1) a jeho následnými zmenami (ďalej len „nariadenie o rozpočtových pravidlách“) a v súlade s delegovaným nariadením Komisie (EÚ) č. 1268/2012 (2) o pravidlách uplatňovania nariadenia o rozpočtových pravidlách a jeho následnými zmenami.

Čo sme kontrolovali

Finančné výkazy subjektu obsahujú:

— súvahu k 31. decembru 2017,

— výkaz o finančných výsledkoch za príslušný rok,

— výkaz o peňažnom toku za príslušný rok,

— výkaz zmien v čistých aktívach za príslušný rok,

— poznámky k finančným výkazom, ktoré zahŕňajú prehľad hlavných účtovných postupov.

Základ pre vyjadrenie výroku

Audit sme uskutočnili v súlade so zákonom o audítorskej profesii z 23. júla 2016 (zákon z 23. júla 2016) a s medzinárodnými audítorskými štandardmi (ISA) prijatými pre Luxembursko dozorným výborom finančného sektora (Commission de Surveillance du Secteur Financier – CSSF). Naša zodpovednosť vyplývajúca z tohto zákona a týchto štandardov je podrobnejšie opísaná v časti pod názvom Zodpovednosť audítora za audit finančných výkazov.

Sme presvedčení, že sme získali dostatočné a primerané audítorské dôkazy na vyjadrenie stanoviska.

V súlade s etickým kódexom účtovných odborníkov, ktorý vydala Medzinárodná rada pre etické štandardy pre účtovníkov (kódex IESBA) a pre Luxembursko prijal CSSF, a v súlade s etickými požiadavkami, ktoré sú relevantné pre náš audit finančných výkazov, sme od subjektu nezávislí. Splnili sme aj ďalšie etické povinnosti vyplývajúce z týchto etických požiadaviek.

Ostatné informácie

Za ostatné informácie nesie zodpovednosť vedenie. Ostatné informácie pozostávajú z informácií na strane 18 dokumentu Informácie o rozpočte za rok 2017, nezahŕňajú však finančné výkazy ani našu správu o nich.

Naše stanovisko k finančným výkazom sa na ostatné informácie nevzťahuje a v žiadnej podobe k nim nevyjadrujeme záver s uistením.

V súvislosti s naším auditom finančných výkazov je našou zodpovednosťou prečítať ostatné informácie spomenuté vyššie a pri tom posúdiť, či sú vo významnej miere v rozpore s finančnými výkazmi alebo s informáciami, ktoré sme získali v priebehu auditu, alebo či vyvolávajú dojem, že sú inak významne nesprávne. Ak na základe našej práce dospejeme k záveru, že tieto ostatné informácie obsahujú významné nesprávnosti, sme povinní o tejto skutočnosti informovať. V tejto súvislosti nemáme žiadne pripomienky, ktoré by bolo potrené uviesť.

Zodpovednosť vedenia a osôb a subjektov poverených správou finančných výkazov

Vedenie zodpovedá za zostavenie a verné zobrazenie finančných výkazov v súlade s nariadením Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3) a jeho následnými zmenami (ďalej len „nariadenie o rozpočtových pravidlách“) a v súlade s delegovaným nariadením Komisie (EÚ) č. 1268/2012 (4) o pravidlách uplatňovania nariadenia o rozpočtových pravidlách a jeho následnými zmenami, a zodpovedá tiež za takú vnútornú kontrolu, ktorú vedenie určí za potrebnú na zabezpečenie zostavenia finančných výkazov, ktoré neobsahujú významné nesprávnosti v dôsledku podvodu alebo chyby.

Pri vyhotovovaní finančných výkazov je vedenie zodpovedné za posúdenie schopnosti subjektu zabezpečiť nepretržitosť činnosti, v príslušných prípadoch za zverejnenie záležitostí týkajúcich sa nepretržitosti činnosti a za používanie účtovníctva založeného na predpoklade nepretržitosti činnosti, ak vedenie nezamýšľa subjekt zrušiť alebo ukončiť jeho činnosť, prípadne ak nemá inú reálnu možnosť, ako to urobiť.

Osoby a subjekty poverené správou zodpovedajú za dohľad nad postupom finančného výkazníctva subjektu.

Zodpovednosť audítora za audit finančných výkazov

Cieľom nášho auditu je získať primerané uistenie o tom, či sa v účtovnej závierke agentúry nenachádzajú významné nesprávnosti, či už v dôsledku podvodu alebo chyby, a vydať audítorskú správu obsahujúcu naše stanovisko. Primerané uistenie predstavuje vysoký stupeň uistenia, nie je však zárukou, že sa pri audite uskutočnenom v súlade so zákonom z 23. júla 2016 a so štandardmi ISA prijatými pre Luxembursko výborom CSSF vždy odhalia všetky významné nesprávnosti. Nesprávnosti a porušenia pravidiel môžu vzniknúť v dôsledku podvodu alebo chyby a považujú sa za významné, ak možno odôvodnene očakávať, že by jednotlivo alebo súhrnne ovplyvnili ekonomické rozhodnutia používateľov prijaté na základe týchto finančných výkazov.

V súlade so zákonom z 23. júla 2016 a štandardmi ISA prijatými pre Luxembursko výborom CSSF uplatňujeme počas celého auditu odborný úsudok a zachovávame profesionálny skepticizmus. Ďalej je našou povinnosťou:

— identifikovať a posúdiť riziko významných nesprávností vo finančných výkazoch, či už z dôvodu podvodu alebo chyby, navrhovať a vykonávať audítorské postupy, ktoré na tieto riziká reagujú, a získavať audítorské dôkazy, ktoré predstavujú dostatočný a primeraný základ na vyjadrenie stanoviska. Riziko, že neodhalíme výskyt významných nesprávností vyplývajúcich z podvodu, je vyššie ako riziko spojené s výskytom chýb, pretože podvod môže zahŕňať kolúziu, falšovanie, úmyselné opomenutie, skresľovanie skutočností alebo obchádzanie vnútornej kontroly,

— porozumieť vnútornej kontrole, ktorá je relevantná pre audit, s cieľom navrhnúť také audítorské postupy, ktoré zodpovedajú daným okolnostiam, nie však s cieľom vyjadriť stanovisko k účinnosti vnútornej kontroly subjektu,

— posúdiť vhodnosť uplatnených účtovných metód a primeranosť účtovných odhadov a súvisiacich údajov zverejnených vedením,

— vyjadriť záver o tom, či vedenie vhodne uplatnilo účtovníctvo založené na predpoklade nepretržitosti činnosti, a na základe získaných audítorských dôkazov aj o tom, či existuje významná neistota v súvislosti s udalosťami a podmienkami, ktoré môžu vyvolať vážne pochybnosti o schopnosti subjektu naďalej nepretržite pokračovať v činnosti. Ak dospejeme k záveru, že významná neistota existuje, sme povinní v našej audítorskej správe upozorniť na súvisiace informácie zverejnené vo finančných výkazoch alebo ak takéto informácie nie sú dostatočné, stanovisko pozmeniť. Naše závery sa zakladajú na audítorských dôkazoch získaných do dátumu našej audítorskej správy. Budúce udalosti či podmienky však môžu viesť k tomu, že subjekt už nebude ďalej nepretržite pokračovať v činnosti,

— hodnotiť celkovú prezentáciu, štruktúru a obsah finančných výkazov, vrátane zverejnených informácií, i to, či finančné výkazy verne odrážajú príslušné operácie a udalosti.

So subjektmi poverenými správou komunikujeme okrem iného o plánovanom rozsahu a načasovaní auditu a o významných kontrolných zisteniach, vrátane prípadných závažných nedostatkov vo vnútornej kontrole, ktoré zistíme v priebehu auditu.

Luxemburg, 17. mája 2018 PricewaterhouseCoopers, Société coopérative v zastúpení Rima ADAS

(1) Ú. v. EÚ L 298, 26.10.2012, s. 1.

(2) Ú. v. EÚ L 362, 31.12.2012, s. 1.

(3) Ú. v. EÚ L 298, 26.10.2012, s. 1.

(4) Ú. v. EÚ L 362, 31.12.2012, s. 1.